Quim Ferrer, secretari d'Empresa i Competitivitat.
Hi ha poques coses pitjors que perdre el coneixement.
Com a persones és el que ens manté desperts i ens genera al·licients vitals.
I, com a país, el coneixement ja s'ha convertit en el principal recurs econòmic i generador de riquesa.
En un món on s'imposa la capacitat de produir i atraure talent, Catalunya està decidida a ser un ecosistema global d'innovació, que utilitzi la tecnologia i el coneixement per al benestar dels ciutadans.
Catalunya vol ser protagonista de l'Europa que posa l'accent en la creativitat i la innovació com a forces tractores de la seva societat.
Per fer del coneixement l'eix vertebrador d'aquesta societat, no podem limitar-nos a fer les coses com sempre, a mantenir rutines per anar tirant.
Ens hem d'atrevir a completar missions que generin una autèntica transformació social.
En aquesta línia es dirigeix el Pacte Nacional per a la Societat del Coneixement, del qual un dels seus principals resultats ha de ser una Catalunya que entengui i gaudeixi dels avantatges de ser un país altament innovador.
La suma de la inversió pública i privada en R+D suposa un 1,47% del PIB, lluny de la mitjana europea del 2,07% i encara més distanciada del 3% que tenia com a objectiu la Comissió Europea pel 2020.
En aquest context, és especialment rellevant construir un ecosistema que encoratgi i faciliti la inversió de les empreses en recerca i innovació.
La fórmula és senzilla d'entendre.
Les empreses que sistematitzen la innovació i incorporen tecnologia són les que més s'internacionalitzen i les que més facturen.
Més empreses innovadores significa, doncs, més generació de riquesa per a una societat que demanda mantenir i millorar els serveis públics.
La innovació és avui una necessitat bàsica per arribar a constituir una autèntica societat del coneixement basada en la saviesa, la ciència, la tecnologia i l'emprenedoria.
Invertir en innovació és construir noves oportunitats, multiplicar talent.
És la manera més assequible de generar riquesa i cohesió social.
Alhora, situar el coneixement i el talent al centre també és la millor carta de presentació per atraure inversions.
Quan en un espai s'hi concentra talent, el coneixement flueix, s'interrelaciona i es multiplica.
Les grans idees apareixen quan es produeix aquesta concentració; i la inversió va al darrere de les grans idees.
Catalunya té totes les eines per ser un ecosistema innovador de referència, com per exemple la concentració de startups tecnològiques de referència global que ajuden a aquest posicionament.
El Pacte Nacional per a la Societat del Coneixement és aquesta empenta necessària per tal que universitats, centres de recerca i tecnològics, administracions, empreses, sindicats, estudiants...
Que tots parlem el mateix idioma, que tots remem en la mateixa direcció.
Superada la primera fase de definició dels objectius; tenim clar que hem d'impulsar aquesta innovació empresarial i l'emprenedoria.
Que l'intercanvi de coneixement entre els sistemes educatius, de recerca i empresarial ha de millorar i ser el més eficient possible.
I ens hem de comprometre a alinear les polítiques d'innovació perquè no hi hagi més traves que les pròpies de competir en un mercat global.
Article de Quim Ferrer, secretari d'Empresa i Competitivitat del Govern de la Generalitat de Catalunya